《和宽居见怀韵》
宋代·王柏

北望戏马台，荆榛满中路。
英气一何多，怀古渺难泝。
山河腥日月，虎豹沐雨露。
累累楚猴冠，异哉天所赋。
岂无济川才，淹留秋又莫。
清风从何来，洒洒定吾故。
赠我金琅玕，凿落双鱼素。
佳菊何青青，寂寞篱之东。
濁醪二三友，一醉涵鸿濛。
缅怀陶靖节，迈迈无遗踪。
谁知千载下，谱入处士宗。
我生亦已晚，百拙劳化工。
上无学古心，下无适俗容。
聊自乐其乐，君子固有穷。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。